Nariadenie Komisie (ES) č. 703/2001
zo 6. apríla 2001
stanovujúce účinné látky prípravkov na ochranu rastlín, ktoré budú hodnotené v druhej etape pracovného programu uvedeného v článku 8 (2) smernice Rady 91/414/EHS a ktorým sa reviduje zoznam členských štátov určených ako spravodajské členské štáty pre tieto látky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvedení prípravkov na ochranu rastlín na trh [1], naposledy zmenenú a doplnenú smernicou Komisie 2001/21/ES [2],
so zreteľom na nariadenie Komisie (ES) 451/2000 z 28. februára 2000, ktorým sa ustanovujú podrobné pravidlá na implementáciu druhej a tretej etapy pracovného programu uvedeného v článku 8 (2) smernice 91/414/EHS [3], a najmä na jeho článok 5 (2) a (6),
keďže:
(1) Od výrobcov, ktorí si želali zabezpečiť, aby účinné látky, ktoré už boli na trhu k 26. júla 1993 a ktoré boli uvedené v prílohe I k nariadeniu (ES) č. 451/2000, boli zaradené do prílohy I k smernici Rady 91/414/EHS, sa vyžadovalo, aby o tomto svojom želaní oboznámili príslušný spravodajský členský štát najneskôr do 31. augusta 2000.
(2) Spravodajské členské štáty oznámili Komisii skutočnosť, či tieto oznámenia boli v súlade s kritériami prípustnosti uvedenými v časti I prílohy V k nariadeniu (ES) č. 451/2000, ako vyžaduje článok 5 (1) toho nariadenia.
(3) Komisia v spolupráci so Stálym výborom pre zdravie rastlín ďalej kontrolovala tieto oznámenia s cieľom zistiť, či ich spravodajské členské štáty obdržali pred konečným termínom a či spĺňajú kritériá prípustnosti.
(4) Z tohto dôvodu by sa malo prijať rozhodnutie stanovujúce, ktoré účinné látky sa majú vyhodnotiť v rámci nariadenia a osoby oprávnené konať ako oznamovatelia týchto látok.
(5) Ustanovenie členských štátov ako spravodajcov pre druhú etapu pracovného programu uvedeného v článku 8 (2) smernice 91/414/EHS bolo stanovené v článku 4 (1) a v prílohe I k nariadeniu (ES) č. 451/2000. Vzhľadom na určitú nerovnováhu, ktorá sa ukázala po preskúmaní žiadostí o zaradenie do prílohy I, úloha spravodajcu, pokiaľ ide o určité účinné látky, by sa mala preniesť na iný členský štát.
(6) S cieľom zabezpečiť, aby kontrola požadovaná podľa článku 8 (2) smernice 91/414/EHS mohla byť ukončená v predpísanom čase, mal by sa stanoviť aj časový limit na predloženie dokumentov a iných technických a vedeckých informácií spravodajskému členskému štátu požadovaných podľa nariadenia (ES) č. 451/2000.
(7) Názvy a adresy výrobcov, ktorí predložili oznámenie spĺňajúce uvedené požiadavky, by mali byť uverejnené tak, aby sa zabezpečilo nadviazanie kontaktov s cieľom predkladania spoločnej dokumentácie.
(8) Opatrenia ustanovené v tomto nariadení sú v súlade so stanoviskom Stáleho výboru pre zdravie rastlín,
PRIJALA TOTO NARIADENIE:
Článok 1
1. Zoznam účinných látok, ktoré budú hodnotené v rámci nariadenia (ES) č. 451/2000, je stanovený v stĺpci A prílohy I k tomuto nariadeniu.
2. Členský štát určený ako spravodajský členský štát pre každú látku uvedenú v odseku 1 je uvedený v stĺpci B prílohy I k tomuto nariadeniu oproti príslušnej účinnej látke.
3. Výrobcovia, ktorí včas predložili oznámenie v súlade s článkom 4 (2) nariadenia (ES) č. 451/2000, sú uvedení v stĺpci C prílohy I k tomuto nariadeniu oproti príslušnej účinnej látke kódom zloženým z troch alebo piatich písmen. Názov a adresa každého výrobcu je pre každý kód identifikovaná v prílohe II tohto nariadenia.
Článok 2
Časová lehota uvedená v článku 5 (4) c) a d) nariadenia (ES) č. 451/2000 na predloženie dokladov a iných príslušných informácií spravodajskému členskému štátu je určená na 30. apríl 2002.
Článok 3
Toto nariadenie nadobúda účinnosť 1. mája 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. apríla 2001